
Konkursa ietvaros ir saņemti potenciālā projekta iesniedzēja jautājumi. Ministrija sniedz uz tiem šādas atbildes, citējot jautājumus.

1. jautājums 

Projekta mērķis ir izstrādāt un īstenot profesionālās tālākizglītības programmu profesionālās izglītības skolotāja kvalifikācijas iegūšanai, kas rada neskaidrības attiecībā uz tās saistību ar pašreiz spēkā esošo regulējumu pedagogu kvalifikācijas iegūšanas jomā. 
Saskaņā ar pašreiz spēkā esošo normatīvo regulējumu profesionālās tālākizglītības programmas var nodrošināt pedagogam nepieciešamo profesionālo kompetenci vai tiesības strādāt par skolotāju noteiktos gadījumos, savukārt nolikumā un projekta iesnieguma veidlapā vairākkārt tiek lietots formulējums „profesionālās izglītības skolotāja profesionālā kvalifikācija” un atsauce uz LKI 5. līmeni. Nolikums un projekta iesnieguma veidlapa konsekventi atsaucas uz profesionālās tālākizglītības programmu, savukārt vienlaikus ir noteikta prasība pēc projekta noslēguma programmu integrēt augstskolas pastāvīgajā studiju piedāvājumā.

Lūdzam skaidrot, vai projekta ietvaros paredzēts:
a) izstrādāt profesionālās tālākizglītības programmu, kuras absolventi iegūst tiesības strādāt par profesionālās izglītības skolotāju atbilstoši spēkā esošajam normatīvajam regulējumam;
Ja paredzēts pirmais variants, lūdzam precizēt, kā šādā gadījumā būtu interpretējama prasība pēc projekta noslēguma programmu integrēt augstskolas pastāvīgajā studiju piedāvājumā.
vai
b) izstrādāt profesionālās tālākizglītības programmu, kuras absolventi iegūst profesionālās izglītības skolotāja profesionālo kvalifikāciju.
Ja paredzēts otrais variants, lūdzam skaidrot kvalifikācijas piešķiršanas tiesisko pamatu, kā arī to, vai projekta īstenošanas laikā ir plānotas izmaiņas normatīvajā regulējumā, kas radītu jaunu tiesisko ietvaru profesionālās izglītības skolotāja kvalifikācijas iegūšanai profesionālās tālākizglītības formā.
vai
c) izstrādāt jaunu studiju programmu, kas noprotams pēc koncepcijas un projekta iesnieguma veidlapas aprakstā izmantotiem terminiem "studiju formas", "studiju process", "studējošie", "akadēmiskais personāls", "uzņemšana", kā arī tiek paredzēta programmas integrācija augstskolas pastāvīgajā studiju piedāvājumā.

Atbilde uz 1.jautājumu

Konkursa priekšmets izriet no Ministru kabineta 2025. gada 28. oktobra noteikumu Nr. 640 24. un 30. punkta, paredzot izvēlēties augstākās izglītības iestādi nozarē balstītas profesionālās tālākizglītības programmas izstrādei un īstenošanai profesionālās izglītības skolotāja kvalifikācijas iegūšanai. Šāds formulējums konsekventi izmantots arī atklātā projektu konkursa (turpmāk – Konkurss) nolikumā, projekta iesnieguma veidlapā un Konkursa sludinājumā.
Līdz ar to Konkursa ietvaros paredzēts izstrādāt profesionālās tālākizglītības programmu, nevis jaunu studiju programmu Augstskolu likuma izpratnē. Profesionālās izglītības likuma 26. pants profesionālās tālākizglītības programmas un studiju programmas nosaka kā atšķirīgus izglītības programmu veidus. Tādēļ Konkursa dokumentācijā paredzētā profesionālās tālākizglītības programma nav interpretējama kā jauna studiju programma.
Vienlaikus Izglītības un zinātnes ministrija kā konkursa rīkotājs (turpmāk – Ministrija) vērš uzmanību, ka projektu iesniegumu vērtēšanas stadijā tiek vērtēta pretendenta iesniegtā programmas koncepcija un pieeja profesionālās tālākizglītības programmas izstrādei, nevis detalizēti izstrādāts programmas saturs vai programmas licencēšanai nepieciešamā dokumentācija. Programmas detalizēta izstrāde ir projekta īstenošanas posma uzdevums.
Programmas koncepcijā lietotie termini “studiju process”, “studiju formas”, “studējošie”, “akadēmiskais personāls” un “uzņemšana” izmantoti, ņemot vērā, ka Konkursa pretendenti ir augstākās izglītības iestādes un programmas īstenošanu paredzēts nodrošināt augstākās izglītības iestāžu akadēmiskajā vidē. Minēto terminu lietojums nav interpretējams kā prasība izstrādāt, licencēt vai akreditēt jaunu studiju programmu.
Prasība nodrošināt programmas integrāciju augstskolas pastāvīgajā piedāvājumā ir ilgtspējas prasība, kuras mērķis ir nodrošināt projekta rezultātā izstrādātās profesionālās tālākizglītības programmas turpmāku īstenošanu arī pēc projekta noslēguma. Šī prasība nerada pienākumu pārveidot profesionālās tālākizglītības programmu par studiju programmu vai mainīt tās juridisko statusu.
Attiecībā uz jautājumu par profesionālās kvalifikācijas iegūšanas tiesisko pamatu Ministrija norāda, ka projekts tiks īstenots spēkā esošajā tiesiskajā ietvarā, un kvalifikācijas piešķiršana tiks nodrošināta normatīvajos aktos noteiktajā kārtībā.  

2. jautājums

Projekta iesnieguma veidlapas 1.2. punktā pretendentiem ir jāsniedz projekta mērķa atbilstības apraksts, tostarp jānorāda normatīvās bāzes konteksts un programmas saistība ar LKI 5. līmeni. Vienlaikus projekta iesnieguma veidlapas 6.2. punktā norādīts, ka profesionālās kvalifikācijas prasības (PKP) profesionālās izglītības skolotāja kvalifikācijai (LKI 5. līmenis) vēl tiek izstrādātas un to apstiprināšana var aizkavēties.
Lūdzam precizēt, uz kāda normatīvā pamata projekta iesniedzējiem būtu jāpamato izstrādājamās programmas atbilstība LKI 5. līmenim, ja profesionālās kvalifikācijas prasības vēl nav apstiprinātas.
Vai potenciālajiem projekta iesniedzējiem pirms projektu iesniegšanas termiņa būs pieejams profesionālās kvalifikācijas prasību (PKP) projekts, darba versija vai cits informatīvs materiāls, kas izmantojams projekta iesnieguma un profesionālās tālākizglītības programmas koncepcijas sagatavošanā?

Atbilde uz 2.jautājumu
Konkursa stadijā pretendentam nav jāpamato izstrādājamās profesionālās tālākizglītības programmas atbilstība vēl neapstiprinātām profesionālās kvalifikācijas prasībām. Šādu pieeju apliecina arī Konkursa 1. pielikuma 6.2. punktā noteiktā prasība paredzēt rīcību gadījumā, ja profesionālās kvalifikācijas prasību apstiprināšana aizkavējas.
Programmas koncepcijā pretendentam jāapraksta pieeja profesionālās tālākizglītības programmas izstrādei, ievērojot Konkursa dokumentācijā noteiktās prasības un profesionālās tālākizglītības programmu regulējošos tiesību aktus, tostarp Ministru kabineta 2024. gada 20. februāra noteikumus Nr. 110 „Noteikumi par valsts profesionālās tālākizglītības un profesionālās pilnveides izglītības standartu”. 
Programmas saturs projekta īstenošanas laikā tiks izstrādāts, pamatojoties uz spēkā esošo regulējumu, tostarp profesionālās kvalifikācijas prasībām pēc to apstiprināšanas. Ja profesionālās kvalifikācijas prasību apstiprināšana aizkavēsies un tas ietekmēs jau uzsākto programmas izstrādes procesu, pretendents rīkojas atbilstoši projekta iesniegumā paredzētajam rīcības plānam.
Atbildot uz jautājumu par profesionālo kvalifikācijas prasību projekta vai darba versijas pieejamību Ministrija informē, ka profesionālās kvalifikācijas prasību izstrāde šobrīd turpinās. Ja līdz projektu iesniegšanas termiņam tiks pieņemts lēmums par profesionālo kvalifikācijas prasību projekta  vai cita informatīva materiāla publiskošanu, attiecīgā informācija vienlaikus tiks darīta pieejama visiem potenciālajiem pretendentiem. 

image1.png
SVEICES UN LATVIJAS
sadarbibas programma




image2.png
N

Izglitibas un zinatnes
ministrija





